  Виталий Пронин Лемтэйёслэсь утиськон вылысь шаерысьтымы 33 сюрс адями туэ прививка пуктӥз ини, 24 сюрсэз - нылпиос.Шаерысьтымы Роспотребнадзор лемтэйёсын нюръяськон вакытлы дасяське. 10-тӥ апрельлы куртчиськон учыръёс пусъемын ӧвӧл на. Но со али гинэ озьы, шуо Роспотребнадзорын ужасьёс. Угось куазь шуныт кариськемъя кибыос шаплы сайкало. Кылем арын нырысетӥ куртчиськон учыр Ува ёросын 9-тӥ апреле пусъемын вал. Эмъясьёс дӥне оглом вазиськиз 10 сюрслэсь ятыр адями, та пӧлысь ог 2 сюрсэз - покчиос. Туэ но лыдпусъёс ичи уз луэ, чаклало Роспотребнадзорын. Элькунамы котькуд ёросын лемтэйёс алямын. Россиысь улосъёсын ӵошатыса, Удмуртиысь кибыос тужгес кышкытэсь луо боррелиоз висёнэз паламенызы. Та ласянь лыдпусъёсмы, кунэн ӵошатыса, 3 поллы бадӟымесь. Лемтэйёслэсь утиськон вылысь шаерысьтымы 33 сюрс адями туэ прививка пуктӥз ини, 24 сюрсэз - нылпиос. Шоркарысь калыко интыосты нимысьтыз суретэн пазянлы Иж город администрация 819 сюрс манет висъяз. Лымы быриз ке, ужъёс кутскемын луозы. Лемтэйёслэсь но шыръёслэсь кышкатэк поръяны яралоз, кылсярысь, Космонавтъёслэн, Киров нимо, Горький паркъёстӥ, зоопаркетӥ но мукет. Лемтэй куртчиськиз ик ке, вазиськоно улон интыя эмъясьёслы. Кибыез эскерыны нуоно Ижысь Киров ульчаысь 46-тӥ юртэ - гигиеная но эпидемиологияя центре. Боррелиоз, энцефалит, эрлихиоз но анаплазмоз висёнъёсты эскерон 1 сюрс 300 манет котыр усёз. Ольга Корепанова Туспуктӥз А. Горбунов Теги: тазалык  